Tovar belgilari va xizmat koʻrsatish belgilarini roʻyxatdan oʻtkazish boʻyicha davlat xizmatini koʻrsatishning maʼmuriy reglamentini tasdiqlash toʻgʻrisida
(resolution, 2024-12-23)

Oʻzbekiston Respublikasining “Tovar belgilari, xizmat koʻrsatish belgilari va tovar kelib chiqqan joy nomlari toʻgʻrisida”gi Qonuniga muvofiq, shuningdek, Oʻzbekiston Respublikasi Prezidentining “Intellektual mulk sohasini yanada rivojlantirishga oid qoʻshimcha chora-tadbirlar toʻgʻrisida” 2022-yil 26-apreldagi 221-son qarori ijrosi yuzasidan Vazirlar Mahkamasi qaror qiladi: 1. Quyidagilarni nazarda tutuvchi Tovar belgilari va xizmat koʻrsatish belgilarini roʻyxatdan oʻtkazish boʻyicha davlat xizmatini koʻrsatishning maʼmuriy reglamenti ilovaga muvofiq tasdiqlansin: tovar belgilari va xizmat koʻrsatish belgilarini roʻyxatdan oʻtkazish boʻyicha davlat xizmatini koʻrsatish tartibi; yuridik yoki jismoniy shaxs (talabnoma beruvchi) tomonidan tovar belgilari va xizmat koʻrsatish belgilarini roʻyxatdan oʻtkazishga doir talabnomani Oʻzbekiston Respublikasi Adliya vazirligiga (keyingi oʻrinlarda — vakolatli organ) topshirish tartibi va shartlari; talabnomani rezidentlar uchun — vakolatli organning maxsus axborot tizimi yoki Oʻzbekiston Respublikasi Yagona interaktiv davlat xizmatlari portali, norezidentlar uchun — vakolatli organning maxsus axborot tizimi orqali topshirish, pochta aloqasi orqali topshirish bundan mustasno; talabnoma topshirilgandan keyingi barcha harakatlarni vakolatli organning maxsus axborot tizimi orqali amalga oshirish; davlat xizmatini koʻrsatishda talabnoma beruvchi tomonidan Oʻzbekiston Respublikasining “Davlat boji toʻgʻrisida”gi Qonunida belgilangan miqdorlarda patent bojini toʻlash tartibi; vakolatli organ tomonidan talabnomani davlat ekspertizasidan (bunda rasmiy ekspertiza — oʻttiz kun, talabnomada koʻrsatilgan belgining ekspertizasi yetti oy ichida biroq kamida olti oydan keyin amalga oshiriladi, ekspertizani tezkor tartibda oʻtkazish bundan mustasno) oʻtkazish tartibi; tovar belgilari va xizmat koʻrsatish belgilarini belgilangan miqdordagi patent boji toʻlanganda, tovar belgisi va xizmat koʻrsatish belgisi davlat reyestrida avtomatik tarzda roʻyxatdan oʻtkazish va vakolatli organning maxsus axborot tizimi orqali talabnoma beruvchiga roʻyxatdan oʻtkazilganligi toʻgʻrisidagi guvohnomani yuborish. 2. Oʻzbekiston Respublikasi Adliya vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 3. Mazkur qarorning bajarilishini nazorat qilish Oʻzbekiston Respublikasi adliya vaziri A.D. Tashkulov zimmasiga yuklansin. 1. Mazkur Reglament Oʻzbekiston Respublikasining “Tovar belgilari, xizmat koʻrsatish belgilari va tovar kelib chiqqan joy nomlari toʻgʻrisida”gi Qonuniga (keyingi oʻrinlarda — Qonun) asosan tovar belgilari va xizmat koʻrsatish belgilarini (keyingi oʻrinlarda — tovar belgisi) roʻyxatdan oʻtkazish boʻyicha davlat xizmatini (keyingi oʻrinlarda — davlat xizmati) koʻrsatish tartibini belgilaydi. 2. Davlat xizmatini koʻrsatish Oʻzbekiston Respublikasi Adliya vazirligi (keyingi oʻrinlarda — vakolatli organ) tomonidan amalga oshiriladi. 3. Tovar belgisini roʻyxatdan oʻtkazishga doir talabnomani (keyingi oʻrinlarda — talabnoma) topshirish va davlat xizmatidan foydalanish boʻyicha boshqa harakatlar nomiga roʻyxatdan oʻtkazilishi soʻralayotgan yuridik yoki jismoniy shaxs (keyingi oʻrinlarda — talabnoma beruvchi) tomonidan bevosita yoki vakili (patent vakili yoxud ishonchli shaxs) orqali amalga oshiriladi. 4. Davlat xizmati mazkur Reglamentga 1-ilovaga muvofiq sxema boʻyicha koʻrsatiladi. 5. Qonunning 3-moddasi beshinchi qismiga muvofiq tasvirlar, soʻzlar, muayyan shakl tarzidagi belgilar va boshqa belgilar yoki ularning istalgan bir rangdagi yoki turli rangdagi jamlama ifodasi tovar belgilari sifatida roʻyxatdan oʻtkazilishi mumkin. 6. Tasviriy belgilarga jonli mavjudotlar, predmetlar, tabiiy va boshqa obyektlar tasvirlari, shuningdek, chiziqlar, dogʻlar, har qanday figuralarning tekislikdagi kompozitsiyalari (hajmlilaridan tashqari) kiradi. Soʻzli belgilarga soʻzlar, soʻz koʻrinishiga ega boʻlgan harfiy birikmalar (xususan, har qanday ketma-ketlikdagi unlilar va undosh tovushlarning boʻgʻin hosil qiluvchi birikmalari), soʻz birikmalari, gaplar, shuningdek, ularning birikmalari kiradi. Muayyan shakl tarzidagi belgilar hajmli belgilar hisoblanib, ularga fazoviy joylashgan uch oʻlchamli obyektlar, figuralar va chiziqlar hamda figuralarning kombinatsiyalari kiradi. Jamlama belgilarga turli tavsifdagi tasviriy, soʻzli, hajmli va boshqa elementlar kombinatsiyasi kiradi. Boshqa belgilarga pozitsion, tovushli, harakatli, yorugʻlikdan iborat boʻlgan, golografik, hidli kabi belgilar kiradi. 7. Quyidagilar tovar belgisi sifatida roʻyxatdan oʻtkazilmaydi: a) davlat gerblari, bayroqlari va davlat mukofotlarining tasviri tushirilgan belgilar; b) davlatlarning rasmiy nomlari, xalqaro yoki hukumatlararo tashkilotlarning qisqartirilgan yoki toʻliq nomlari; v) rasmiy nazorat, kafolat tamgʻalari va namuna yoʻsinidagi tamgʻalar, muhrlar; g) davlat xizmatlarining Oʻzbekiston Respublikasida qoʻllaniladigan ajratish va farqlash belgilari tasvirlari; d) farqlash xususiyatiga ega boʻlmagan belgilar, xususan: oʻziga xos grafik tasvirga ega boʻlmagan alohida harflar, raqamlardan iborat boʻlgan belgilar (raqamlarning soʻzli ifodasi bundan mustasno), soʻz koʻrinishiga ega boʻlmagan harflar birikmalari; faqat familiyadan iborat boʻlgan belgilar; chiziqlar, oddiy geometrik shakllar va ularning tarkibiga kirgan alohida elementlardan farqli, sifat jihatdan boshqa qabul qilish darajasini beradigan kompozitsiyalar hosil qilmaydigan birikmalar; tovar belgisi sifatida tovar va xizmatlarni (keyingi oʻrinlarda — tovar) belgilash uchun ularning haqiqiy yoki sxematik tasvirlari; shakli faqat funksional vazifasidan kelib chiqadigan uch oʻlchamli obyektlar; tovarlarning shu tovarlarni belgilash uchun umumeʼtirof etilgan nomlari ushbu tovarlarni belgilash uchun; tashkilot va sohalarning umumqabul qilingan qisqartirilgan nomlari va abbreviaturalari; e) muayyan turdagi tovarlarning belgisi sifatida umumfoydalanishda boʻlgan belgilar. Bunday belgilar deb maʼlum bir tovar yoki turli ishlab chiqaruvchilarning shunga oʻxshash tovarlari uchun uzoq vaqt ishlatilganligi tufayli tushuncha boʻlib qolgan belgilar tushuniladi; j) umumeʼtirof etilgan ramzlar va atamalar hisoblangan belgilar, bunda: umumeʼtirof etilgan ramzlarga tovar belgisini roʻyxatdan oʻtkazish soʻralayotgan tovarlar roʻyxatidagi tovarlarga oid boʻlgan xoʻjalik yoki faoliyat sohasini aks ettiruvchi belgilar, shuningdek, fan va texnikada qoʻllaniladigan shartli belgilar kiradi; umumeʼtirof etilgan atamalarga fan va texnikaning aniq bir sohasiga xos boʻlgan soʻz birliklari kiradi; z) tovarlarni, shu jumladan, ularning turi, sifati, soni, xususiyati, qanday maqsadga moʻljallanganligi va qiymatini, shuningdek, ularning ishlab chiqariladigan yoki oʻtkaziladigan joyi va vaqtini tavsiflash uchun foydalaniladigan belgilar. Bunga, jumladan, quyidagilar kiradi: tovarlarning nomlari; tovarlar sifat toifasining belgisi; tovarlarning xususiyatini koʻrsatuvchi (shu jumladan, maqtov tavsifiga ega boʻlgan) belgilar; xom ashyo materialini va tarkibini koʻrsatuvchi belgilar; tovarlarning ogʻirligi, hajmi, narxi, ishlab chiqarilgan sanasini koʻrsatuvchi belgilar; umumiy nomlar; ishlab chiqarishni yaratish tarixidan maʼlumotlar; korxonalarning nomlari; tovar tayyorlovchilarning va vositachilarning manzillari; qisman yoki toʻliq geografik nomdan iborat boʻlib, tovar tayyorlovchining joylashgan joyi sifatida qabul qilinishi mumkin boʻlgan belgilar; i) tovar yoki uning tayyorlovchisi toʻgʻrisidagi yolgʻon yoki isteʼmolchini chalgʻitishi mumkin boʻlgan belgilar (xususan, isteʼmolchining ongida tovarning haqiqatga toʻgʻri kelmagan maʼlum bir sifati, uning tayyorlovchisi yoki kelib chiqqan joyi haqida yanglish tasavvur hosil qiladigan belgilar), bunda belgining kamida bitta elementi yolgʻon yoki isteʼmolchini chalgʻitishi mumkin boʻlsa, belgi yolgʻon yoki isteʼmolchini chalgʻitishi mumkin deb eʼtirof etiladi; k) tovar kelib chiqqan haqiqiy joyni rasman koʻrsatuvchi, lekin tovar boshqa hududda chiqarilayotganligi haqida yanglish tasavvur beruvchi belgilar; l) maʼdanli suvlar, vino yoki kuchli spirtli ichimliklarning asliyatini aks ettiruvchi geografik nomlar boʻlgan yoki shunday nomlarni ifodalovchi belgilar, ushbu joyda chiqarilmagan tovarlarni belgilash uchun ishlatilgan belgilar, shuningdek, ular tarjima qilib yoki “koʻrinishdagi”, “turdagi”, “usuldagi” va boshqa shunga oʻxshash soʻzlar bilan qoʻshilgan holda qoʻllanilganda; m) jamiyat manfaatlariga, odamiylik va axloq qoidalariga zid boʻlgan belgilar, ularga xususan, diniy atama, nishon va ramzlar, axloqsiz mazmundagi soʻz va tasvirlar, inson qadrini, diniy hissiyotlarni haqorat qiladigan insonparvarlikka zid tavsifdagi shiorlar va boshqalar. Bularga maʼlum bir tovar nomlari hamda uning sifatlarini ifodalovchi lugʻatda mavjud soʻzlarni qasddan imlo xatosi bilan ifodalash ham kiradi; n) quyidagi belgilar bilan aynan bir xil yoki ularga adashtirib yuborish darajasida oʻxshash boʻlgan belgilar: ilgari Oʻzbekiston Respublikasida boshqa shaxs nomiga roʻyxatdan oʻtkazilgan yoki roʻyxatdan oʻtkazish soʻrab talabnoma topshirilgan, shuningdek, Oʻzbekiston Respublikasining xalqaro shartnomalariga muvofiq roʻyxatdan oʻtkazilmay ham muhofaza qilinadigan yoki shu turdagi tovarlarga nisbatan ancha oldinroq ustuvorlikka ega boʻlgan tovar belgilari bilan aynan bir xil yoki ularga adashtirib yuborish darajasida oʻxshash boʻlgan belgilar; har qanday tovarlarga nisbatan boshqa shaxslarning belgilangan tartibda umumeʼtirof etilgan tovar belgilari bilan aynan bir xil yoki ularga adashtirib yuborish darajasida oʻxshash boʻlgan belgilar; Qonunga muvofiq muhofaza qilinadigan geografik koʻrsatkich va tovar kelib chiqqan joy nomi boʻlgan belgilar bilan aynan bir xil yoki ularga adashtirib yuborish darajasida oʻxshash boʻlgan belgilar, bu belgilar har qanday tovarlarga nisbatan shunday nomdan foydalanish huquqiga ega boʻlgan shaxs nomiga roʻyxatdan oʻtkaziladigan tovar belgisiga muhofaza qilinmaydigan qism sifatida kiritilgan hollar bundan mustasno; belgilangan tartibda roʻyxatdan oʻtkazilgan sertifikatlash belgilari; o) quyidagi belgilar: oʻzga shaxslarga tegishli va Oʻzbekiston Respublikasi hududida taniqli boʻlgan firma nomlarini (yoki ularning bir qismini), agar bu nomga boʻlgan huquq bir turdagi tovarlarni belgilash uchun talabnoma kelib tushish sanasidan avvalroq olingan boʻlsa, takrorlovchi belgilar; sanoat namunalarini takrorlovchi belgilar ularga boʻlgan huquq Oʻzbekiston Respublikasida oʻzga shaxslarga tegishli boʻlganda; Oʻzbekiston Respublikasida mashhur boʻlgan ilmiy asarlar, adabiyot va sanʼat asarlarining nomlarini, ularning qahramonlarini yoki iboralarini, sanʼat asarlarini yoki ulardan koʻrinishlarni mualliflik huquqiga ega boʻlgan shaxs yoki uning huquqiy vorislari (merosxoʻrlari) roziligini olmagan tarzda takrorlovchi belgilar; atoqli shaxslarning familiyalari, ismlari, taxalluslari va ulardan yasalgan soʻzlarni, bunday shaxslarning portretlarini hamda dastxatlarini, bular Oʻzbekiston Respublikasining tarixiy va madaniy boyligi boʻlganda, ana shu atoqli shaxslar, ularning merosxoʻrlari yoki davlat organi roziligini olmagan tarzda takrorlovchi belgilar. 8. Mazkur Reglamentning 7-bandi “a” — “g” kichik bandlarida koʻrsatilgan belgilar, agar bunga tegishli davlat organining yoki belgi egasining roziligi boʻlsa, tovar belgisiga muhofaza qilinmaydigan qismlar sifatida kiritilishi mumkin. 9. Mazkur Reglamentning 7-bandi “d” — “z” kichik bandlarida koʻrsatilgan belgilarni roʻyxatdan oʻtkazishga, agar bu belgilar amalda ulardan aniq tovarlar uchun foydalanish natijasida farqlanish xususiyatiga ega boʻlganligi isbotlansa, yoʻl qoʻyilishi mumkin. Isbot sifatida talabnoma topshirilgan sanagacha talabnomada koʻrsatilgan belgidan foydalanilganligi natijasida farqlanish xususiyatiga ega ekanligini tasdiqlaydigan quyidagi maʼlumotlar taqdim etiladi: talabnomada koʻrsatilgan belgi bilan belgilangan tovarlarni ishlab chiqarish va sotish hajmi; talabnomada koʻrsatilgan belgi bilan belgilangan tovarlarning sotilish hududlari; talabnomada koʻrsatilgan tovarlarni belgilash uchun berilgan belgidan foydalanish muddati; talabnomada koʻrsatilgan belgi bilan belgilangan tovarlarning reklamasi uchun sarflanadigan xarajatlar hajmi; talabnomada koʻrsatilgan belgi va shu belgi bilan belgilangan tovarlarning ishlab chiqaruvchilari haqida isteʼmolchilarning xabardorlik darajasi toʻgʻrisidagi maʼlumotlar, shu jumladan, ijtimoiy soʻrovlarning natijalari; talabnomada koʻrsatilgan belgi bilan belgilangan tovarlar haqidagi axborot ochiq matbuotda nashr qilinganligi toʻgʻrisida maʼlumotlar; talabnomada koʻrsatilgan belgi bilan belgilangan tovarlar Oʻzbekiston Respublikasi yoki chet mamlakatlardagi koʻrgazmalarda namoyish qilinganligi toʻgʻrisidagi maʼlumotlar va boshqa maʼlumotlar. Mazkur Reglamentning 7-bandi “d” — “z” kichik bandlarida koʻrsatilgan belgilar, agar ular tovar belgisida ustun mavqega ega boʻlmasa, unga muhofaza qilinmaydigan qismlar sifatida kiritilishi mumkin. 10. Mazkur Reglament 7-bandi “n” kichik bandining ikkinchi va uchinchi xatboshilarida koʻrsatilgan tovar belgilari bilan adashtirib yuborish darajasida ularga oʻxshash boʻlgan belgilarni roʻyxatdan oʻtkazishga tovar belgisi egasining bu belgini roʻyxatga olish uchun roziligi boʻlganda, yoʻl qoʻyiladi. Tegishli belgi egasining rozilik xatida quyidagi maʼlumotlar aks ettiriladi: rozilik bergan tovar belgisi egasining toʻliq nomi (ismi) va manzili; rozilik olgan shaxsning toʻliq nomi (ismi) va manzili; rozilik bergan tovar belgisi egasining lavozimi (yuridik shaxs boʻlganda), familiyasi va imzosi; egasi rozilik bergan tovar belgisining tasviri; rozilik olib talabnoma topshirilayotgan belgining koʻrinishi; rozilik berilgan tovar yoki tovarlarning roʻyxati; rozilik xatining sanasi. 11. Mazkur Reglamentning 7-bandi “o” kichik bandida koʻrsatilgan mashhurlik (taniqlilik va atoqlilik) tovar belgisi sifatida roʻyxatdan oʻtkazishga taqdim etilgan belgining ustuvorlik sanasiga nisbatan aniqlanadi. 12. Qonunning 9-moddasi birinchi qismiga muvofiq talabnoma bitta tovar belgisiga taalluqli boʻlishi kerak. 13. Talabnoma quyidagilarni oʻz ichiga oladi: tovar belgisini roʻyxatdan oʻtkazish uchun ariza (keyingi oʻrinlarda — ariza); talabnomada koʻrsatilgan belgining tasviri; belgilarni roʻyxatdan oʻtkazish uchun Tovarlar va xizmatlarning xalqaro tasnifiga (keyingi oʻrinlarda — TXXT) muvofiq guruhlangan tovar belgisini roʻyxatdan oʻtkazish soʻralayotgan tovarlarning roʻyxati. 14. Talabnoma jamoaviy belgiga oid boʻlganda, talabnomaga yuridik va (yoki) jismoniy shaxslar birlashmasi qatnashchilarining jamoaviy belgidan foydalanish toʻgʻrisidagi kelishuvi (keyingi oʻrinlarda — kelishuv) ilova qilinadi. 15. Kelishuvda quyidagi maʼlumotlar boʻlishi kerak: jamoaviy belgini oʻzining nomiga roʻyxatdan oʻtkazishga vakolat berilgan birlashmaning nomi; jamoaviy belgidan foydalanish huquqiga ega boʻlgan shaxslar roʻyxati (STIR yoki JSHSHIR koʻrsatilgan holda); jamoaviy belgi bilan belgilanadigan tovarlarning roʻyxati va yagona sifat yoki boshqa umumiy koʻrsatkichlari; jamoaviy belgidan foydalanish shartlari; jamoaviy belgidan foydalanishni nazorat qilish tartibi haqidagi qoidalar. Kelishuvda qatnashchilarning xohishiga koʻra boshqa maʼlumotlar ham boʻlishi mumkin. Kelishuv jamoaviy belgidan foydalanish huquqiga ega boʻlgan shaxslar tomonidan imzolanadi. 16. Konvensiya ustuvorligi soʻrab topshirilgan talabnomaga (keyingi oʻrinlarda — konvensiya talabnomasi) talabnoma beruvchi tomonidan Sanoat mulkini muhofaza qilish boʻyicha Parij konvensiyasi (1883-yil) (keyingi oʻrinlarda — Parij konvensiyasi) qatnashchisi boʻlgan davlatda topshirilgan birinchi talabnomaning tasdiqlangan nusxasi va uning tarjimasi ilova qilinadi. Ular konvensiya talabnomasi vakolatli organga kelib tushgan sanadan boshlab uch oy muddatdan kechiktirilmay topshiriladi. Birinchi talabnoma nusxasining tarjimasi talabnoma beruvchi tomonidan imzolanadi. Konvensiya ustuvorligini belgilash toʻgʻrisidagi iltimosnoma talabnoma topshirishda (arizaning tegishli grafasida keltiriladi) yoki vakolatli organga talabnoma kelib tushgan sanadan boshlab ikki oy muddat davomida topshirilishi mumkin. 17. Koʻrgazma ustuvorligini soʻrab topshirilgan talabnomaga bunday ustuvorlikni soʻrashning qonuniyligini tasdiqlovchi hujjat ilova qilinadi, u vakolatli organga talabnoma kelib tushgan sanadan boshlab uch oydan kechiktirilmay topshiriladi. Talabnoma beruvchi tomonidan taqdim etilgan hujjat Parij konvensiyasining qatnashchisi boʻlgan davlatlardan birining hududida tashkil etilgan koʻrgazmaning maqomini, yaʼni rasmiy xalqaro koʻrgazmalarni yoki rasmiy deb tan olingan shunday koʻrgazmalarni tasdiqlashi va tovarlarni namoyish etgan shaxsning nomini (ismini), belgini, shu belgi qoʻyilgan tovarlar roʻyxatini, shuningdek, eksponatlarni ochiq namoyish etish boshlangan sanani oʻz ichiga olishi kerak. Hujjat tegishli koʻrgazmaning vakolatli shaxsi tomonidan tasdiqlangan boʻlishi kerak. Koʻrgazma ustuvorligini belgilash haqidagi iltimosnoma talabnoma topshirishda (arizaning tegishli grafasida keltiriladi) yoki talabnoma vakolatli organga kelib tushgan sanadan soʻng ikki oy mobaynida taqdim etilishi mumkin. 18. Tovar belgisi va xizmat koʻrsatish belgisini roʻyxatdan oʻtkazish uchun ariza mazkur Reglamentga 2-ilovaga muvofiq shaklda topshiriladi. Boshqa tilda topshirilgan hujjatlar ularning tarjimalari boshqa tilda topshirilgan hujjatlar kelib tushgan sanadan boshlab ikki oy muddat ichida topshirilganda, vakolatli organga kelib tushgan sanadan boshlab topshirilgan deb hisoblanadi, aks holda hujjatlar ularning tarjimalari kelib tushgan sanadan boshlab topshirilgan deb hisoblanadi. 19. Arizaning 750-kodli “Yozishmalar uchun manzil” grafasida xat oluvchining nomi (yuridik shaxslar uchun) yoki ismi (jismoniy shaxslar uchun), shuningdek, toʻliq joylashgan joyi (pochta manzili), telefon raqami, elektron pochtasidan kamida biri koʻrsatiladi. Ushbu maʼlumotlar uchinchi shaxslar huquq egasi bilan bogʻlanishi uchun ochiq hisoblanadi. 20. Arizaning 210-kodli “Talabnomaning qayd raqami” va 220-kodli “Talabnomaning kelib tushgan sanasi” grafalari ariza vakolatli organga kelib tushgandan keyin rekvizitlarni kiritish uchun moʻljallangan. Baʼzi bir maʼlumotlarni tegishli grafalarda toʻliq joylashtirish imkoni boʻlmaganda, ular oʻsha shakl boʻyicha qoʻshimcha varaqda keltiriladi va talabnomaning tegishli grafasida “davomi qoʻshimcha varaqda” deb koʻrsatiladi. 21. Arizaning 731-kodli “Talabnoma beruvchi” grafasida talabnoma beruvchi toʻgʻrisidagi quyidagi maʼlumotlar keltiriladi: yuridik shaxsning rasmiy nomi (taʼsis hujjati boʻyicha) yoki jismoniy shaxsning toʻliq ismi, shuningdek: rezidentlar uchun STIR yoki JSHSHIR, joylashgan joyi (pochta manzili) yoki turar joyi manzili; norezidentlar uchun Butunjahon intellektual mulk tashkilotining (keyingi oʻrinlarda — BIMT) ST.3 standarti boʻyicha mamlakat kodi (agar u belgilangan boʻlsa). 22. Arizaning ustuvorligini belgilash toʻgʻrisidagi iltimosnoma koʻrsatilgan grafa vakolatli organga talabnoma kelib tushgan sanadan oldinroq ustuvorlik soʻralayotganda, toʻldiriladi. Arizaning 310-kodli “Birinchi talabnoma raqami” grafasida konvensiya ustuvorligini soʻrashga asos boʻlayotgan birinchi talabnoma raqami koʻrsatiladi. Arizaning “Soʻralayotgan ustuvorlik sanasi” grafasida soʻralayotgan ustuvorlik sanasi koʻrsatiladi. Arizaning 330-kodli “Talabnoma berilgan mamlakatning BIMTning ST.3 standarti boʻyicha kodi” grafasida talabnoma berilgan mamlakatning BIMTning ST.3 standarti boʻyicha kodi koʻrsatiladi. Arizaning 641-kodli “Dastlabki talabnoma raqami” grafasida ushbu talabnoma ajratib olingan dastlabki talabnoma raqami koʻrsatiladi. Arizaning 646-kodli “Xalqaro roʻyxatdan oʻtkazish raqami” grafasida Oʻzbekiston Respublikasi hududida avval muhofaza qilingan tovar belgisining xalqaro roʻyxatdan oʻtkazish raqami koʻrsatiladi. 23. Talabnoma beruvchi tomonidan ish olib borish uning vakili orqali amalga oshirilgan holda toʻldiriladigan arizaning 740-kodli “Vakil” grafasida quyidagi maʼlumotlar keltiriladi: toʻliq nomi yoki ismi, roʻyxat raqami (patent vakili boʻlsa), joylashgan joyi (pochta manzili), telefon raqami. 24. Arizaning 540-kodli “Talabnomada koʻrsatilgan belgining tasviri” grafasida talabnomada koʻrsatilayotgan belgining fotosurati joylashtiriladi. Roʻyxatdan oʻtkazish uchun tovar belgisi sifatida etiketka koʻrinishidagi belgiga talabnoma topshirilayotganda, belgining tasviri sifatida etiketkaning oʻzi topshirilishi mumkin. Roʻyxatdan oʻtkazish uchun tovar belgisi sifatida uch oʻlchamli shaklga ega boʻlgan belgiga talabnoma topshirilayotganda, 540-kodli “Talabnomada koʻrsatilgan belgining tasviri” grafasida shu belgining umumiy koʻrinishdagi tasviri joylashtiriladi. Shuningdek, talabnomada koʻrsatilgan belgi toʻgʻrisida toʻliq tasavvur hosil qiluvchi barcha zarur proyeksiyalarning tasviri (3/4 proyeksiyadagi umumiy koʻrinishi, old tomondan, orqa tomondan, yon tomondan, ustki tomondan, ostki tomondan) ham keltiriladi. Talabnomada koʻrsatilgan belgining tasviri tovar belgisini qaysi rang yoki ranglar birikmasida roʻyxatdan oʻtkazish soʻralayotganda, oʻsha rang va ranglar birikmasida topshiriladi. Belgining tasviri uning barcha elementlarini yaqqol koʻrish darajasida sifatli boʻlishi kerak. Tarkibida soʻzli element mavjud tovar belgisining nomi u berilgan alifboda arizaning 541-kodli “Tovar belgisining nomi” grafasida keltirilishi mumkin. 25. Arizaning 550-kodli “Belgi turiga taalluqli koʻrsatmalar” grafasi tegishli kataklarda belgilanadi. 26. Arizaning 561-kodli “Belgi yoki uning qismlari transliteratsiyasi” grafasida chet tilida keltirilgan soʻzlarning transliteratsiyasi lotin grafikasiga asoslangan oʻzbek alifbosida keltiriladi. 27. Arizaning 571-kodli “Talabnoma topshirilayotgan belgining tavsifi” grafasida talabnomada koʻrsatilgan belgining tarkibiy qismlari va har bir elementning toʻliq taʼrifi keltiriladi. Soʻzli belgi yoki uning bir qismi maʼnoga ega boʻlmaganda, uning vujudga kelish usuli quyidagicha keltiriladi: bir necha soʻzlarning boshlangʻich boʻgʻinlari, abbreviatura, toʻqib chiqarilgan soʻz va boshqalar. Belgi yoki uning bir qismi tasviriy boʻlganda, unga kiruvchi barcha elementlarning tavsifi keltiriladi, shuningdek, maʼnosi boʻlganda, u ham koʻrsatiladi. Yorugʻlik, tovushli, hidli yoki boshqa belgilar grafik koʻrinishida topshiriladi. Tovar belgisi sifatida roʻyxatdan oʻtkazish uchun pozitsion belgiga talabnoma topshirilganda, belgining mahsulotda joylashgan oʻrni keltiriladi. Tovar belgisi sifatida roʻyxatdan oʻtkazish uchun harakatdagi belgiga talabnoma topshirilganda, belgida harakatlar ketma-ketligi, vaqtining uzunligi va boshqa oʻziga xos xususiyatlari keltiriladi. Tovar belgisi sifatida roʻyxatdan oʻtkazish uchun yorugʻlik belgisiga talabnoma topshirilganda, yorugʻlik ramzlarining (signallarining) tavsifi, ularning ketma-ketligi, yoritish vaqtining uzunligi va boshqa oʻziga xos xususiyati keltiriladi. Tovar belgisi sifatida roʻyxatdan oʻtkazish uchun tovushli belgiga talabnoma topshirilganda, u tarkib topgan tovush (tovushlar) tavsifi, shuningdek, nota yozuvi yoki chastotalar diagrammasi keltiriladi. Tovar belgisi sifatida roʻyxatdan oʻtkazish uchun hidli belgiga talabnoma topshirilganda, kompozitsiya tarkibi va hidni tavsiflovchi kimyoviy birikma formulasi keltiriladi. 28. Rangli belgini roʻyxatdan oʻtkazish soʻralayotganda, arizaning 591-kodli “Rangi yoki ranglar uygʻunligi” grafasida uning rangi yoki ranglar birikmasi koʻrsatiladi. Ranglarning tavsifi belgida foydalaniladigan ranglarga mos kelishi kerak. Oq-qora rangdagi belgini roʻyxatdan oʻtkazish soʻralayotganda, koʻrsatilgan grafani toʻldirish talab etilmaydi. 29. Arizaning 511-kodli “Belgilarni roʻyxatdan oʻtkazish uchun TXXT sinflari boʻyicha guruhlangan va davlat roʻyxatidan oʻtkazish soʻralayotgan tovarlar va xizmatlar” grafasida tovar belgisini roʻyxatdan oʻtkazish soʻralayotgan tovarlar roʻyxati koʻrsatiladi. Arizaning ushbu grafasi ostida bevosita joylashgan “Sinfi” grafasida TXXT boʻyicha sinf va “Tovarlar va xizmatlar nomi” grafasida tovarlarning nomlari koʻrsatiladi. TXXT sinflari boʻyicha guruhlarga ajratilgan tovarlar birxillashtirish imkonini beruvchi amaldagi TXXT tahririga kiritilgan nomlarga mos boʻlishi kerak. 30. Arizaning “Ilova qilingan hujjatlar” grafasida talabnomaga aloqador hujjatlar biriktiriladi. 31. Belgi Qonunning 10-moddasi birinchi qismi 1 — 4-bandlarida sanab oʻtilgan elementlarga ega boʻlganda, talabnomaga tegishli davlat organining yoki belgi egasining ushbu tasvirlardan foydalanishga roziligini tasdiqlovchi hujjat ilova qilinadi. 32. Belgi tarkibida ishlab chiqarishga asos solingan sana, talabnoma beruvchi tomonidan ishlab chiqarilayotgan tovarlar yoki koʻrsatilayotgan xizmatlarga berilgan mukofotlar, tasviriga oid koʻrsatmalar boʻlganda, talabnomaga asos solingan sana va talabnoma beruvchining mukofotlarga boʻlgan huquqini tasdiqlovchi hujjatlar ilova qilinadi. 33. Vakil orqali topshirilgan talabnomaga unga talabnoma beruvchi tomonidan berilgan va uning vakolatlarini tasdiqlaydigan ishonchnoma ilova qilinadi. Ishonchnoma talabnoma bilan bir vaqtning oʻzida yoki talabnoma topshirilgan sanadan ikki oydan kechiktirilmay taqdim etiladi. 34. Davlat xizmatidan foydalanishda: rezidentlar vakolatli organning maxsus axborot tizimi (keyingi oʻrinlarda — axborot tizimi) yoki Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali; norezidentlar axborot tizimi orqali vakolatli organga talabnoma topshiradi. Talabnoma vakolatli organga pochta aloqasi orqali ham topshirilishi mumkin. Bunda talabnoma vakolatli organ tomonidan zudlik bilan axborot tizimiga kiritiladi. 35. Talabnoma topshirilgandan keyingi bosqichlardagi barcha harakatlar axborot tizimi orqali amalga oshiriladi. 36. Axborot tizimi va YIDXP oʻrtasida axborot almashinuvi elektron hukumatning idoralararo maʼlumotlarni uzatish tarmogʻi orqali real vaqt rejimida amalga oshiriladi. 37. Talabnoma beruvchi tomonidan arizani tasdiqlashning rad etilishi, shuningdek, davlat xizmatini koʻrsatishda patent bojini toʻlamaslik davlat xizmati koʻrsatishni rad etish uchun asos boʻladi. Talabnomani qabul qilishni boshqa asoslar boʻyicha rad etish taqiqlanadi. 38. Arizani axborot tizimi yoki YIDXP orqali topshirishda ariza shakli toʻldirilganidan soʻng talabnoma beruvchi maʼlumotlarning toʻgʻriligini tekshirib, arizani tasdiqlaydi. Yuridik shaxs nomidan ariza tashkilot rahbari yoki boshqa vakil qilingan shaxs tomonidan tasdiqlanadi. Ariza uni pochta aloqasi orqali topshirishda imzolash yoʻli bilan tasdiqlanadi. Bunda tegishli maʼlumotlar qoʻshimcha varaqlarda keltirilganda, ularning har biri imzolanadi. 39. Davlat xizmatini koʻrsatishda Oʻzbekiston Respublikasining “Davlat boji toʻgʻrisida”gi Qonunida nazarda tutilgan miqdorda patent boji toʻlanadi va qonunchilik hujjatlarida belgilangan tartibda taqsimlanadi. Patent boji toʻlovi yagona billing tizimi orqali elektron shaklda amalga oshiriladi. 40. Vakolatli organ talabnomani qabul qilib, roʻyxatga olganidan soʻng talabnoma beruvchiga talabnomaning qayd raqami va kelib tushgan sanasi koʻrsatilgan xabarnomani tegishli ravishda axborot tizimi yoki YIDXP orqali avtomatik tarzda yoxud pochta aloqasi boʻyicha yuboradi. Vakolatli organ qabul qilingan talabnoma toʻgʻrisidagi maʼlumotlarni bir ish kuni mobaynida axborot tizimiga barcha foydalanishi mumkin boʻlgan koʻrinishda joylashtiradi. 41. Talabnoma haqidagi maʼlumotlar axborot tizimiga joylashtirilgandan soʻng ekspertiza qarori qabul qilingunga qadar manfaatdor shaxslar vakolatli organga nohalol topshirilgan talabnomalar haqidagi yozma eʼtirozlarini taqdim etishlari mumkin. Manfaatdor shaxsga yozma eʼtiroz koʻrib chiqish uchun qabul qilinganligi toʻgʻrisida hamda talabnoma beruvchiga ushbu yozma eʼtirozlar kelib tushganligi toʻgʻrisida Oʻzbekiston Respublikasi Adliya vazirligi huzuridagi “Intellektual mulk markazi” davlat muassasasi (keyingi oʻrinlarda — Markaz) tomonidan besh ish kuni mobaynida maʼlum qilinadi. Yozma eʼtirozda keltirilgan vajlarga belgining ekspertizasi davomida tegishli baho beriladi va yakunlari boʻyicha eʼtiroz bergan shaxsga ekspertiza qarori qabul qilingan kundan eʼtiboran besh ish kuni davomida javob beriladi. 42. Talabnoma topshirilgandan keyin yuboriladigan materialda talabnoma raqami koʻrsatilishi shart. Talabnoma raqami koʻrsatilmagan materiallar koʻrib chiqilmasdan qaytarib yuboriladi. 43. Talabnoma beruvchi talabnomaga kuyidagi tuzatish, aniqlik va toʻldirishlar kiritishi mumkin: talabnoma beruvchi nomini (ismini) yoki uning vakilini oʻzgartirish; talabnoma beruvchi yoki uning vakili manzilini, yozishmalar olib boriladigan manzilni oʻzgartirish; talabnoma beruvchini oʻzgartirish; kelishuvga oʻzgartirish kiritish; xatolarni tuzatish; tovarlar roʻyxatini qisqartirish. 44. Talabnoma materiallariga mazkur Reglamentning 47-bandida nazarda tutilgan oʻzgartirishlardan boshqa tuzatish, aniqlik va toʻldirishlar kiritish talabnoma beruvchi tomonidan mazkur Reglamentga 3-ilovaga muvofiq ariza topshirish yoʻli bilan amalga oshiriladi. 45. Mazkur Reglamentga 3-ilovaga muvofiq topshirilgan ariza vakolatli organga kelib tushganligi va uni koʻrib chiqish natijalari toʻgʻrisida talabnoma beruvchiga xabar beriladi. 46. Talabnoma materiallariga tuzatish, aniqlik va toʻldirishlar kiritish uchun patent boji toʻlanadi. Patent boji toʻlanmaganda, yoki toʻlangan patent bojining miqdori belgilangan miqdordan kam boʻlganda, materiallar koʻrib chiqishga qabul qilinmaydi va bu haqda talabnoma beruvchiga xabar beriladi. 47. Talabnoma materiallariga talabnoma beruvchini oʻzgartirish toʻgʻrisidagi yozuvlarni kiritish talabnoma beruvchi tomonidan ariza topshirish yoʻli bilan amalga oshiriladi. Arizada huquq oʻzga shaxsga oʻtkazilishi koʻrsatilishida ushbu Reglamentning 19 va 21-bandlarida koʻrsatilgan maʼlumotlar boʻlishi kerak. Ushbu ariza bilan birga huquqni topshiruvchi va huquqni qabul qilib oluvchi tomonidan imzolangan huquq oʻtkazilganligini tasdiqlovchi dalolatnoma mazkur Reglamentga 4-ilovaga muvofiq taqdim qilinadi. Belgilangan talablarga rioya qilinganda, talabnoma beruvchiga talabnoma materiallariga talabnoma beruvchining oʻzgartirilganligi toʻgʻrisida qayd kiritilganligi haqida xabar beriladi. Keyingi barcha yozishmalar yangi talabnoma beruvchi bilan olib boriladi. Talabnoma beruvchiga talabnoma materiallariga oʻzgartirish kiritilganligi toʻgʻrisidagi xabarnoma yuborilgan sana huquq yangi talabnoma beruvchiga oʻtgan sana deb hisoblanadi. Belgilangan talablarga rioya qilinmaganda, talabnoma beruvchi va huquqni qabul qilib oluvchiga taqdim etilgan hujjatlarga aniqliklar va tuzatishlar kiritish zarurligi yoki talabnoma materiallariga talabnoma beruvchini oʻzgartirish haqidagi qaydni kiritish mumkin emasligi toʻgʻrisida tegishli sabablar koʻrsatilgan holda xabarnoma yuboriladi. 48. Bir nechta tovarlar keltirilgan talabnomani talabnoma beruvchining yozma iltimosnomasiga koʻra ikkita yoki bir nechta talabnomaga ajratish (keyingi oʻrinlarda — ajratilgan talabnoma) mumkin. Bunda dastlabki talabnoma koʻrib chiqishga qabul qilingan va chaqirib olinmagan boʻlishi kerak, ajratilgan talabnoma talabnoma beruvchi tomonidan dastlabki talabnoma boʻyicha qaror qabul qilingunga qadar topshiriladi, ajratilgan talabnomada koʻrsatilgan tovarlar dastlabki talabnomada qoldirilgan tovarlar bilan bir xil boʻlmasligi lozim. Iltimosnomaga mazkur Reglamentning 13 — 17-bandlariga muvofiq rasmiylashtirilgan hujjatlar ilova qilinadi va talabnomani ajratish uchun belgilangan miqdorda patent boji toʻlanadi. Mazkur band talablariga rioya qilinganda, talabnomani ajratish toʻgʻrisidagi iltimosnoma qanoatlantiriladi va talabnoma beruvchi bu haqda xabardor qilinadi. Iltimosnoma qanoatlantirilganda, dastlabki talabnomada koʻrsatilgan tovarlar roʻyxatiga ajratilgan talabnomaga kiritilgan tovarlar dastlabki talabnomadan chiqarib tashlanganligi haqida oʻzgartishlar kiritiladi. 49. Talabnoma beruvchi tomonidan taqdim etilgan qoʻshimcha materiallar mazkur Reglamentning 98-bandiga muvofiq koʻrib chiqiladi. 50. Talabnoma bilan bogʻliq savollarni talabnoma beruvchi ishtirokida koʻrib chiqish, qoida tariqasida, talabnoma topshirilgan belgi va tovarlar roʻyxati boʻyicha ekspertiza tomonidan qoʻshimcha tushuntirishlar olish zarurati paydo boʻlgan holatda hamda belgining roʻyxatdan oʻtkazish shartlariga muvofiqligi toʻgʻrisida ekspertizaning va talabnoma beruvchining pozitsiyasini aniqlash uchun oʻtkaziladi. Savollarni talabnoma beruvchi ishtirokida koʻrib chiqish tomonlar savollar bilan tanishib chiqqandan soʻng Markaz taklifiga yoki talabnoma beruvchining iltimosiga binoan oʻtkaziladi. Ekspertizaning savollari qoʻshimcha ravishda uchrashuvning maqsadga muvofiqligi xabar qilingan ekspertiza soʻrovnomasida, talabnoma beruvchining savollari esa bunday koʻrib chiqishni oʻtkazish haqidagi iltimosnomada bayon etiladi. Ekspertiza soʻrovnomasi yuborilganda, talabnoma beruvchi savollarni koʻrib chiqishda qatnashish niyatidan qatʼi nazar soʻrovnomaga Qonunda belgilangan muddatda javob berishi kerak. 51. Talabnoma beruvchi ishtirokida savollarni koʻrib chiqish sanasi va vaqti oldindan kelishib olinadi. 52. Talabnoma beruvchi ishtirokida savollarni koʻrib chiqish muzokaralar yoʻli bilan yoki ekspert kengashida amalga oshiriladi. Savollar bevosita ekspert va talabnoma beruvchi tomonidan hal qilinishi mumkin boʻlganda, ular oʻrtasida muzokaralar olib boriladi. Muzokaralar Markazning tegishli tarkibiy boʻlinmasi rahbari yoki Markaz rahbari tayinlagan boshqa masʼul xodim ishtirokida oʻtkaziladi. Savollarni hal qilish uchun mutaxassislar ishtiroki talab qilinganda, ekspert kengashi oʻtkaziladi. Muzokaralar yoki ekspert kengashi natijalari boʻyicha ikki nusxada belgilangan shakldagi bayonnoma tuziladi va unda qatnashchilar, tomonlar keltirgan dalil va takliflar haqidagi maʼlumotlar hamda keyingi ish yuritish haqida xulosalar keltiriladi. Savollarni koʻrib chiqishda qatnashuvchilarning barchasi bayonnomani imzolaydi. Bayonnomaning bir nusxasi talabnoma materiallariga qoʻshib qoʻyiladi, ikkinchisi talabnoma beruvchiga topshiriladi. 53. Muhokama qilinayotgan masalalar boʻyicha bir xulosaga kelinmaganda, koʻrib chiqishda qatnashuvchilarning alohida fikrlari bayonnomada qayd etiladi. Bayonnoma nusxasining talabnoma beruvchiga topshirilishi ish yuritish toʻxtatilganligi toʻgʻrisidagi xabarnomaning (talabnoma chaqirib olinganda) yoki ekspertiza soʻrovnomasining oʻrnini bosishi mumkin (javob berishning belgilangan muddatlari buzilmaganda) va bu holat bayonnomada tegishli yozuv bilan rasmiylashtiriladi. 54. Talabnoma beruvchi talabnomani chaqirib olish huquqiga ega. Talabnomani chaqirib olish toʻgʻrisidagi ariza talabnomani koʻrib chiqishning istalgan bosqichida, lekin tovar belgisini roʻyxatdan oʻtkazish sanasiga qadar topshirilishi mumkin. Talabnoma beruvchiga talabnomani chaqirib olish toʻgʻrisidagi ariza inobatga olinganligi haqida xabarnoma yuborilgan sanadan boshlab talabnoma chaqirib olingan deb hisoblanadi. 55. Jamoaviy tovar belgisiga talabnoma ushbu belgidan foydalanish huquqiga ega boʻlgan yuridik va jismoniy shaxslarning kelishuviga muvofiq chaqirib olinishi mumkin. 56. Chaqirib olingan talabnoma boʻyicha huquqiy ahamiyatga ega harakatlar amalga oshirilmaydi. Boshqa talabnomalarning ekspertizasini oʻtkazishda chaqirib olingan talabnoma eʼtiborga olinmaydi. 57. Talabnomaga axborot tizimida avtomatik ravishda ikki harfli va toʻqqiz xonali roʻyxat raqami beriladi, bunda harflar (TV) sanoat mulki obyekti — tovar belgisini, talabnoma raqamidagi dastlabki toʻrtta son — talabnoma topshirilgan yilni, keyingi beshta son — shu yildagi har yili birdan boshlanadigan tartib raqamini bildiradi. 58. Talabnomani davlat ekspertizasidan oʻtkazish rasmiy ekspertizadan oʻtkazish hamda talabnomada koʻrsatilgan belgini ekspertizadan oʻtkazishdan iborat boʻlib, Markaz tomonidan amalga oshiriladi. Agar mazkur Reglamentda boshqacha tartib nazarda tutilgan boʻlmasa, davlat ekspertizasi bosqichidagi talabnoma boʻyicha yozishmalar Markaz bilan olib boriladi. 59. Rasmiy ekspertizaning vazifasi talabnoma materiallari tarkibi, zarur hujjatlar mavjudligi va ularning belgilangan talablarga muvofiqligini tekshirishdan iborat. Rasmiy ekspertiza natijalari boʻyicha talabnoma beruvchiga Markazning talabnomani koʻrib chiqishga qabul qilinganligi yoki qabul qilishni rad etish haqidagi qarori yuboriladi. 60. Rasmiy ekspertiza talabnoma axborot tizimida qabul qilingan sanadan boshlab oʻttiz kun davomida oʻtkaziladi. 61. Rasmiy ekspertiza jarayonida zarur hujjatlarning mavjudligi, shuningdek, ularning belgilangan talablarga muvofiqligi tekshiriladi. Tekshirish quyidagi hujjatlar va maʼlumotlarga nisbatan oʻtkaziladi: ariza; talabnoma beruvchining toʻliq nomi (ismi) va manzili koʻrsatilganligi; vakilning toʻliq nomi yoki ismi (vakil mavjud boʻlganda); roʻyxatdan oʻtkazish soʻralayotgan belgining tasviri; roʻyxatdan oʻtkazish soʻralayotgan tovarlar roʻyxati; konvensiya ustuvorligi soʻralganda, birinchi talabnoma nusxasi; koʻrgazma ustuvorligini soʻrash qonuniyligini tasdiqlaydigan hujjat; tovarlar roʻyxatini va ularning TXXT sinflari boʻyicha guruhlanishi toʻgʻriligini tekshirish; patent bojining belgilangan miqdorga muvofiqligi; kelishuv (talabnoma jamoaviy belgiga oid boʻlganda); ishonchnoma (vakil mavjud boʻlganda); ajratilgan talabnoma topshirilganda, talabnomani tovar belgisiga berilgan raqami koʻrsatilgan dastlabki talabnomadan ajratish toʻgʻrisidagi iltimosnoma; boshqa tilda topshirilgan materiallarning tarjimasi. 62. Talabnoma topshirilgan sana u vakolatli organga kelib tushgan sanaga qarab belgilanadi. 63. Talabnoma materiallarida mazkur Reglamentning 61-bandi beshinchi, sakkizinchi, toʻqqizinchi, oʻn ikkinchi xatboshilarida koʻrsatilgan maʼlumotlar va hujjatlarning mavjud emasligi yoki ularning ushbu Reglament talablariga muvofiq emasligi talabnomani koʻrib chiqishga qabul qilinganligi haqida qaror chiqarish uchun toʻsiq boʻla olmaydi. 64. Talabnoma beruvchi tomonidan patent boji davlat ekspertizasini oʻtkazish uchun belgilangan miqdordan kam miqdorda toʻlanganda, davlat ekspertizasini oʻtkazish talabnomada birinchi boʻlib koʻrsatilgan va patent boji yetarli miqdorda toʻlangan TXXTning sinflariga nisbatan belgini roʻyxatdan oʻtkazish uchun amalga oshiriladi. Talabnoma beruvchi yetishmayotgan patent bojini qoʻshimcha ravishda toʻlanishi toʻgʻrisida xabarnoma yuborilgan sanadan boshlab uch oy mobaynida zarur summani toʻlash huquqiga ega. 65. TXXTning talabnoma beruvchi tomonidan sanab oʻtilgan tovarlarga mos sinflari soni talabnoma topshirish uchun patent boji toʻlangan sinflar sonidan ortiq boʻlganda, talabnoma beruvchiga bojning yetishmagan qismini toʻlash yoki huquq hajmini cheklash (talabnomada keltirilgan TXXT sinflari sonini qisqartirish) toʻgʻrisida xabarnoma yuboriladi. Talabnoma beruvchi patent bojining yetishmagan qismini toʻlashdan yoki huquq hajmini kamaytirishdan bosh tortsa, talabnomada keltirilgan belgi ekspertizasi TXXTning birinchi boʻlib keltirilgan sinflariga nisbatan oʻtkaziladi. 66. Rasmiy ekspertiza oʻtkazish jarayonida talabnoma materiallari mazkur Reglamentning talablariga rioya qilinmagan holda rasmiylashtirilganligi aniqlanganda, talabnoma beruvchiga ekspertiza soʻrovnomasi yuboriladi va soʻrovnomada aniqlangan kamchiliklar koʻrsatiladi. 67. Taqdim etilgan hujjatlar ushbu Reglamentning 19 — 30-bandlaridagi talablarni buzgan holda rasmiylashtirilganligi, shuningdek, ushbu Reglamentning 61-bandida nazarda tutilgan hujjatlar va maʼlumotlarning mavjud emasligi rasmiy ekspertiza bosqichida soʻrovnoma yuborish uchun asos boʻladi. 68. Talabnoma beruvchi taqdim etgan javobda soʻralgan barcha hujjatlar va maʼlumotlar boʻlmaganda, ekspertiza soʻrovnomasi takroran yuboriladi. 69. Talabnoma materiallari belgilangan talablarga zid emasligi haqidagi xulosaga kelinganda, talabnoma topshirilgan sanani belgilash va talabnomani koʻrib chiqishga qabul qilish toʻgʻrisidagi rasmiy ekspertizaning qarori qabul qilinadi va talabnoma beruvchiga yuboriladi. 70. Rasmiy ekspertiza tomonidan talabnoma materiallarining Qonun va mazkur Reglament qoidalariga zid ekanligining aniqlanishi talabnomani koʻrib chiqish uchun qabul qilishni rad etish toʻgʻrisida qaror qabul qilishga asos boʻladi. 71. Talabnomani koʻrib chiqishga qabul qilish yoki talabnomani koʻrib chiqishga qabul qilishni rad etish toʻgʻrisidagi qarorda tegishli qarorni qabul qilish asoslari keltiriladi. 72. Talabnomada koʻrsatilgan belgi ekspertizasi davomida quyidagilar amalga oshiriladi: talabnoma materiallari va unga ilova qilingan hujjatlarning mazkur Reglamentning 3-bobida nazarda tutilgan talabnoma mazmuni va rasmiylashtirilishiga boʻlgan talablarga muvofiqligini qayta tekshirish; Qonunning 12-moddasiga koʻra tovar belgisi ustuvorligini belgilash; talabnomada koʻrsatilgan belgi Qonunning 3, 10-moddalariga (Qonunning 10-moddasi birinchi qismi 14-bandi bundan mustasno) va mazkur Reglament 7 — 10-bandlariga (7-bandning “o” kichik bandi bundan mustasno) muvofiqligini tekshirish. Talabnomada koʻrsatilgan belgi ekspertizasi talabnoma topshirilgan sanadan eʼtiboran yetti oy ichida, biroq olti oydan keyin amalga oshiriladi. 73. Tovarlar roʻyxatini tekshirish davomida talabnoma beruvchi tomonidan tovarlarning TXXT sinflari boʻyicha toʻgʻri guruhlanganligi tekshirilib, tovarlarni belgilash uchun foydalanilgan atamalarni TXXTning biron bir sinfidagi aniq tovar bilan bir xil identifikatsiya qilish imkoniyati aniqlanadi. Talabnomada koʻrsatilgan tovarlar roʻyxatini tuzatish zarurati tugʻilganda, talabnoma beruvchiga ekspertiza soʻrovnomasi yuboriladi. Soʻrovnomaga belgilangan muddat ichida javob berilmaganda, roʻyxatdagi tuzatish talab etilmaydigan tovarlar boʻyicha ekspertiza davom ettiriladi. 74. Ajratilgan talabnoma boʻyicha tovarlar roʻyxatini tekshirish davomida quyidagilar aniqlanadi: ajratilgan talabnomada koʻrsatilgan tovarlarning tovar belgisiga topshirilgan dastlabki talabnomada mavjudligi; ajratilgan talabnomada koʻrsatilgan tovarlarning tovar belgisiga topshirilgan dastlabki talabnomada qolganlari bilan bir turda emasligi. 75. Ekspertiza davomida talabnoma beruvchiga belgining belgilangan talablarga muvofiqligini tekshirish natijalari boʻyicha ekspertiza soʻrovnomasi yuborilishi mumkin. 76. Tovar belgisining ustuvorligi talabnoma vakolatli organga kelib tushgan sanaga qarab belgilanadi. Tovar belgisining ustuvorligi, shuningdek, Parij konvensiyasiga aʼzo davlatda topshirilgan birinchi talabnoma sanasi boʻyicha yoki Parij konvensiyasiga aʼzo davlatlardan birining hududida tashkil qilingan rasmiy yoki rasmiy tan olingan xalqaro koʻrgazmada ushbu belgi bilan belgilangan eksponatlarning ochiq namoyish qilingan sanasi boʻyicha belgilanishi mumkin, agar Qonunning 12-moddasi ikkinchi, uchinchi va toʻrtinchi qismida nazarda tutilgan talablarga rioya qilingan boʻlib, talabnoma beruvchi tomonidan soʻralayotgan ustuvorlikni tasdiqlaydigan zarur hujjatlar taqdim etilgan boʻlsa. 77. Qonunning 12-moddasi ikkinchi va toʻrtinchi qismlariga muvofiq konvensiya ustuvorligi soʻralganda, quyidagilar tekshiriladi: talabnoma beruvchi tomonidan Parij konvensiyasiga aʼzo davlatda topshirilgan birinchi talabnomaning nusxasi mavjudligi, agar koʻrsatilgan nusxa talabnoma vakolatli organga kelib tushgan sanadan keyin taqdim etilsa, talabnoma nusxasi taqdim etilishi kerak boʻlgan uch oylik muddatga rioya qilinganligi; birinchi talabnoma topshirilgan sanadan hisoblanadigan konvensiya ustuvorligi soʻralgan talabnomaning topshirilishida olti oylik muddatga rioya qilinganligi; konvensiya ustuvorligini belgilash haqidagi iltimosnoma vakolatli organga talabnoma topshirilgan sanadan boshlab ikki oy ichida berilganligi; talabnomada koʻrsatilgan belgi va tovarlar roʻyxatining birinchi talabnomadagi belgi va tovarlar roʻyxatiga muvofiqligi. Bunda taqdim etilayotgan tovarlar roʻyxati birinchi talabnomada koʻrsatilgan tovarlarning hammasini ham oʻz ichiga olmagan boʻlishi mumkin. 78. Koʻrgazma ustuvorligi soʻralganda, Qonunning 12-moddasi uchinchi va toʻrtinchi qismlariga muvofiq quyidagilar tekshiriladi: koʻrgazma ustuvorligini tasdiqlaydigan hujjat mavjudligi va mazkur Reglamentning 17-bandida nazarda tutilgan talablarga muvofiqligi; talabnoma beruvchi tomonidan eksponat koʻrgazmada ochiq namoyish etila boshlangan sanadan boshlab olti oylik muddatda talabnoma topshirilganligi; koʻrgazma ustuvorligini belgilash toʻgʻrisidagi iltimosnomani vakolatli organga talabnoma kelib tushgan sanadan ikki oydan oshmagan muddatda taqdim etilganligi; tovar koʻrgazmada namoyish etilganda, talabnomada koʻrsatilgan belgi namoyish etilgan tovarlardagi belgiga muvofiqligi. 79. Talabnoma beruvchi tomonidan ushbu Reglamentning 77 va 78-bandlarida koʻrsatilgan talablarning birortasi bajarilmaganda, tovar belgisining ustuvorligi mazkur Reglamentning 76-bandiga muvofiq belgilanadi hamda bu haqda talabnoma beruvchiga xabarnoma yuboriladi. 80. Talabnoma beruvchining ajratilgan talabnoma boʻyicha tovar belgisi ustuvorligi vakolatli organga dastlabki talabnoma topshirilgan sana boʻyicha belgilanadi. Dastlabki talabnoma boʻyicha oldinroq ustuvorlik belgilash huquqi mavjud boʻlganda, agar ajratilgan talabnoma topshirilgan sanagacha dastlabki talabnoma chaqirib olingan boʻlmasa va ajratilgan talabnoma dastlabki talabnoma boʻyicha qaror qabul qilinishidan oldin topshirilgan boʻlsa, ustuvorlik ushbu ustuvorlik sanasi boʻyicha belgilanadi. 81. Ajratilgan talabnoma boʻyicha ustuvorlikni belgilashda Qonunning 12-moddasi beshinchi qismiga muvofiq quyidagi shartlarga rioya qilinganligi tekshiriladi: xuddi oʻsha talabnoma beruvchining tovar belgisiga topshirilgan dastlabki talabnomani ajratish toʻgʻrisida iltimosnomaning mavjudligi; dastlabki talabnoma chaqirib olinmaganligi; ajratilgan talabnomaning dastlabki talabnoma boʻyicha qaror qabul qilinmay turib amalga oshirilganligi; talabnoma topshirilayotgan belgining dastlabki talabnomadagi belgiga muvofiqligi; ajratilgan talabnomada koʻrsatilgan tovarlar dastlabki talabnomada koʻrsatilganligi. 82. Belgi Qonunning 3 va 10-moddalarida (10-modda birinchi qismining 14-bandi bundan mustasno) va ushbu Reglamentning 7 — 10-bandlarida (7-bandning “o” kichik bandi bundan mustasno) belgilangan talablarga muvofiq tekshiriladi. Belgi faqat mazkur Reglament 7-bandining “a” — “z” kichik bandlarida koʻrsatilgan belgilardan iborat boʻlsa yoki uning elementlari sifatida mazkur Reglament 7-bandining “i” — “m” kichik bandlarida koʻrsatilgan belgilardan birini oʻz ichiga olsa, shu belgini tovar belgisi sifatida roʻyxatga olish mumkin emasligi haqida xulosa qilinadi. Belgi faqat mazkur Reglament 7-bandining “a” — “z” kichik bandlarida nazarda tutilgan muhofazaga layoqatli boʻlmagan belgilardan iborat boʻlmasa, lekin ulardan birini oʻz ichiga olgan boʻlsa: mazkur Reglament 7-bandining “a” — “g” kichik bandlarida koʻrsatilgan belgilar mavjud boʻlganda, tegishli vakolatli organ yoki ularning egalarining roziligi tasdiqlangan hujjat mavjudligi tekshiriladi. Bunday roziliksiz tovar belgisini roʻyxatdan oʻtkazishga yoʻl qoʻyilmaydi; ushbu Reglament 7-bandining “d” — “z” kichik bandlarida koʻrsatilgan belgilar mavjud boʻlganda, ular tovar belgisida ustun mavqega egaligi tekshiriladi. 83. Barcha elementlarda belgi boshqa belgi bilan mos tushsa, aynan bir xil deb hisoblanadi. Belgi belgiga umuman olganda, yoki qisman oʻxshash boʻlsa, alohida farqlariga qaramasdan boshqa belgi bilan adashtirib yuborish darajasida oʻxshash deb hisoblanadi. Belgilar oʻxshashligini baholash belgilarning har qanday xususiyatlari, shu jumladan, soʻzli yoki grafik elementlar, ularning kompozitsion va rang-grafik yechimi va boshqalar taʼsiri ostida shakllanadigan umumiy tasavvur asosida amalga oshiriladi. 84. Aynan bir xillik va oʻxshashlikni tekshirishda quyidagi amallar bajariladi: aynan bir xil va oʻxshash belgilarni izlash oʻtkaziladi; talabnomada koʻrsatilgan va izlashda topilgan belgilarning oʻxshashlik darajasi aniqlanadi; izlashda aniqlangan tovar belgilari qaysi tovarlar uchun roʻyxatga olingan (talabnoma topshirilgan) boʻlsa, ushbu tovarlar bilan talabnomada koʻrsatilgan tovarlarning turdoshligi aniqlanadi. 85. Qonunning 10-moddasi birinchi qismining 13-bandida sanab oʻtilgan belgilar orasida aynan bir xillik va adashtirib yuborish darajasida oʻxshashlik boʻyicha izlash oʻtkaziladi. 86. Soʻzli belgilarning oʻxshashligini aniqlash uchun ular quyidagilar bilan taqqoslanadi: soʻzli belgilar bilan; tarkibiga soʻzli belgilar kirgan jamlama belgilar bilan. Soʻzli belgilar oʻxshashligi tovushli (fonetik), grafik (koʻz bilan koʻradigan) va mazmunan (semantik) boʻlishi mumkin. 87. Tovushli oʻxshashlik quyidagi alomatlar asosida aniqlanadi: a) taqqoslanayotgan belgilarda yaqin va mos tushadigan tovushlar mavjudligi; b) belgilarni tashkil qiluvchi tovushlarning yaqinligi; v) yaqin tovushlar va tovush birikmalarining bir-biriga nisbatan joylashishi; g) mos boʻgʻinlar mavjudligi va ularning joylashishi; d) belgilardagi boʻgʻinlar soni; e) mos tovush birikmalarining belgi tarkibidagi oʻrni; j) unli tovushlar tarkibining yaqinligi; z) undosh tovushlar tarkibining yaqinligi; i) belgilari bir-biriga mos qismlarining tavsifi; k) bir belgining ikkinchisiga kirishi; l) urgʻu. 88. Grafik oʻxshashlik quyidagi alomatlar asosida aniqlanadi: a) umumiy koʻrish taassuroti; b) shrift turi; v) harflar tavsifini hisobga olgan holda grafik yozilishi (bosma yoki yozma, bosh yoki kichik harf); g) harflarning bir-biriga nisbatan joylashishi; d) soʻz harflari yozilgan alifbo; e) rang yoki ranglar uygʻunligi. 89. Mazmunan oʻxshashlik quyidagi alomatlar asosida aniqlanadi: belgilarda ifodalangan tushunchalar, gʻoyalarning sinonim oʻxshashligi; belgining mantiqiy urgʻu berilgan va mustaqil ahamiyatga ega boʻlgan birorta elementga mos tushishi; belgida ifodalangan tushunchalar, gʻoyalardagi qarama-qarshilik. Agar soʻzli belgilar mazmunan (semantik) maʼnoga ega boʻlmasa, ushbu banddagi alomatlar qoʻllanilmaydi. 90. Mazkur Reglamentning 87 — 89-bandlarida sanab oʻtilgan alomatlar har biri alohida va turli birikmalarda hisobga olinishi mumkin. 91. Tasviriy va hajmli belgilarning oʻxshashligini aniqlash uchun ular quyidagilar bilan taqqoslanadi: tasviriy belgilar; hajmli belgilar; tarkibiga tasviriy yoki hajmli elementlar kirgan jamlama belgilar. 92. Tasviriy va hajmli belgilarning oʻxshashligi quyidagi alomatlar asosida aniqlanadi: tashqi shakli; simmetriya mavjudligi va mavjud emasligi; mazmun-mohiyati; tasvir koʻrinishi va tavsifi (tabiiy koʻrinishi, oʻziga xosligi, hajviy va boshqalar); ranglar va tuslar uygʻunligi. Mazkur bandda nazarda tutilgan alomatlarning har biri alohida va turli birikmalarda hisobga olinishi mumkin. 93. Jamlama belgining oʻxshashligini aniqlash uchun ular quyidagilar bilan taqqoslanadi: jamlama belgilar; tekshirilayotgan jamlama belgi tarkibiga uning elementi sifatida kiradigan belgilar turi. Jamlama belgilarning oʻxshashligini aniqlashda mazkur Reglamentning 86 — 92-bandlarida keltirilgan alomatlardan foydalaniladi va aynan oʻxshash yoki oʻxshash elementning talabnomada koʻrsatilgan belgidagi holatining ahamiyati tekshiriladi. 94. Tovarlarning turdoshliligini belgilashda isteʼmolchida shu tovarlar bitta ishlab chiqaruvchiga qarashli degan qatʼiy tasavvur paydo boʻlish imkoniyati aniqlanadi. Tovarlar turdoshliligini belgilashda esa tovarlar turi, bajaradigan vazifasi, ular tayyorlangan material turi, tovarlarning oʻzaro bir-birini toʻldirishi yoki oʻzaro bir-birining oʻrnini bosa olishi, tovarlarni sotish sharti, isteʼmolchilar doirasi va boshqa alomatlar hisobga olinadi. 95. Qoʻshimcha materiallarsiz talabnomada koʻrsatilgan belgining ekspertizasini oʻtkazish mumkin boʻlmaganda, Qonunning 13-moddasi toʻrtinchi qismiga muvofiq talabnoma beruvchiga ekspertiza soʻrovnomasi yuboriladi. Ekspertiza soʻrovnomasini yuborish uchun quyidagi holatlar asos boʻladi: ushbu Reglamentning 15 — 17, 31 — 33-bandlarida koʻrsatilgan hujjatlarni taqdim etish zarurati; tovar tasnifi va roʻyxatini, shu jumladan, ajratilgan talabnomada koʻrsatilgan tovarlar roʻyxati ushbu Reglamentning 48-bandi ikkinchi xatboshisi talablariga mos kelmagan hollarda aniqlashtirish zarurati; talabnomada koʻrsatilgan tovarlar roʻyxati tasnifini aniqlashtirish natijasida toʻlangan patent boji TXXT sinflari soniga toʻgʻri kelmasligi aniqlanganda, patent bojining yetishmagan qismini toʻlash zarurati; talabnomada koʻrsatilgan belgi tavsifiga aniqlik kiritish zarurati; barcha tovarlar yoki ularning bir qismi uchun roʻyxatdan oʻtkazishga avvalroq topshirilgan oʻxshash tovar belgilari yoki boshqa belgilar aniqlanganligi sababli yuzaga kelgan savollarni hal qilish zarurati. Mazkur bandda nazarda tutilgan asoslar boʻyicha tuzilgan ekspertiza soʻrovnomasiga talabnomani koʻrib chiqishda kelib chiqqan boshqa xususiyatdagi savollar, shuningdek, ustuvorlikni belgilash bilan bogʻliq savollar kiritilishi mumkin. 96. Ekspertizaning soʻrovnomada keltirilgan fikri, xususan, Qonun moddalari, mazkur Reglament va boshqa normativ-huquqiy hujjatlarga izoh berilgan holda asoslangan boʻlishi kerak. 97. Talabnoma beruvchi tomonidan ekspertiza soʻrovnomasi boʻyicha taqdim etilgan qoʻshimcha materiallar ushbu Reglamentning 98-bandiga muvofiq koʻrib chiqiladi. 98. Talabnoma beruvchi tomonidan ekspertiza soʻrovnomasi boʻyicha yoki oʻz tashabbusiga koʻra qoʻshimcha materiallar taqdim etilsa, ular koʻrib chiqishga qabul qilinadi va talabnoma mohiyatini oʻzgartirmasligi tekshiriladi. Quyidagi hollarda qoʻshimcha materiallar talabnoma mohiyatini oʻzgartiradi deb eʼtirof etiladi: qoʻshimcha materiallar talabnomada koʻrsatilgan belgini oʻzgartirishi mumkin boʻlganda; qoʻshimcha materiallar talabnomada koʻrsatilmagan tovarlardan iborat boʻlganda. 99. Talabnoma materiallari belgilangan talablarga zid emasligi haqidagi xulosaga kelinganda, tovar belgisini roʻyxatdan oʻtkazish toʻgʻrisidagi ekspertizaning qarori qabul qilinadi va talabnoma beruvchiga yuboriladi. 100. Ekspertiza tomonidan talabnoma materiallarining Qonun va mazkur Reglament qoidalariga zid ekanligining aniqlanishi tovar belgisini roʻyxatdan oʻtkazishni rad etish toʻgʻrisidagi qaror qabul qilishga asos boʻladi. 101. Tovar belgisini roʻyxatdan oʻtkazish yoxud uni roʻyxatdan oʻtkazishni rad etish toʻgʻrisidagi qarorda tegishli qarorni qabul qilish asoslari keltiriladi. 102. Belgi Qonunning 3 va 10-moddalarida (10-modda birinchi qismining 14-bandi bundan mustasno) koʻrsatilgan talablarga tovarlarning bir qismi uchun javob berganda, tovar belgisini roʻyxatdan oʻtkazish toʻgʻrisidagi qaror tovarlarning shu qismiga nisbatan qabul qilinadi. 103. Tovar belgisini roʻyxatdan oʻtkazish toʻgʻrisidagi qarorda tovar belgisida muhofaza qilinmaydigan elementlar koʻrsatiladi. Roʻyxatdan oʻtkazish soʻralgan belgi rangli tasvirda boʻlganda, tovar belgisini roʻyxatdan oʻtkazish toʻgʻrisidagi qarorda belgidagi rang yoki ranglar uygʻunligi koʻrsatiladi. 104. Tovar belgisini roʻyxatdan oʻtkazish toʻgʻrisidagi qaror roʻyxatdan oʻtkazish sanasiga qadar Oʻzbekiston Respublikasining xalqaro shartnomalari asosida oldinroq ustuvorlikka ega boʻlgan aynan bir xil yoki adashtirib yuborish darajasida oʻxshash tovar belgisiga talabnoma kelib tushish munosabati bilan qayta koʻrib chiqilishi mumkin. 105. Talabnoma beruvchining xohishiga koʻra talabnomaning ekspertizasi Markaz tomonidan tezkor tartibda talabnoma koʻrib chiqishga qabul qilinganligi toʻgʻrisida qaror chiqarilgan kundan eʼtiboran bir oy mobaynida oʻtkaziladi. Talabnomaning ekspertizasini tezkor tartibda oʻtkazish talabnoma beruvchining bu haqdagi iltimosnomasiga asosan amalga oshiriladi. Bunda ekspertizani tezkor tartibda oʻtkazish haqidagi iltimosnoma talabnoma topshirilgan sanadan eʼtiboran uch oy davomida Markazga taqdim qilinishi kerak. 106. Talabnomaning ekspertizasini tezkor tartibda oʻtkazishda axborotni izlash tovar belgisining huquqiy muhofazaga layoqatliligini tekshirishdan oldin amalga oshiriladi. Axborotni izlash talabnoma beruvchi va Markaz oʻrtasida tuziladigan shartnoma asosida Markaz tomonidan oʻtkaziladi. 107. Axborotni izlash rasmiy ekspertiza yakunlangan kundan boshlab oʻn kun ichida amalga oshiriladi va uning natijalari boʻyicha hisobot tuziladi. Axborotni izlash natijalari boʻyicha hisobotda quyidagi maʼlumotlar koʻrsatiladi: izlash oʻtkazilgan talabnoma raqami; talabnoma topshirilgan sana; talabnomada koʻrsatilgan belgining TXXT boʻyicha sinflari; axborotni izlash oʻtkazilgan belgining tasviri; maʼlumotlar bazalari, lugʻatlar, maxsus adabiyotlar roʻyxati; bibliografik maʼlumotlar koʻrinishidagi axborotni izlashga aloqador hujjatlar, muayyan sinflarga havolalar. Agar talabnoma boʻyicha ilgariroq ustuvorlik soʻralayotgan boʻlsa, talabnoma topshirilgan sanadan avval, lekin ustuvorlik belgilangan sanadan keyin eʼlon qilingan belgilar alohida qayd qilinadi; axborotni izlash yakunlangan sana. Ommaga maʼlum boʻlgan har qanday maʼlumotlar axborot izlashning hajmiga kiritilishi mumkin. 108. Axborotni izlash amalga oshirilgandan soʻng uning natijalari boʻyicha mazkur Reglamentga muvofiq talabnomada koʻrsatilgan belgining ekspertizasi oʻtkaziladi. 109. Belgilangan patent boji toʻlanganda vakolatli organ tovar belgisini mazkur Reglamentga 5-ilovaga muvofiq shakldagi Tovar belgisi va xizmat koʻrsatish belgisining davlat reyestrida avtomatik tarzda roʻyxatdan oʻtkazadi. Bunda tovar belgisi roʻyxatdan oʻtkazilganligi toʻgʻrisidagi guvohnoma elektron shaklda axborot tizimi orqali talabnoma beruvchiga yuboriladi. Tovar belgisi roʻyxatga olinganligi toʻgʻrisidagi maʼlumotlar vakolatli organ tomonidan oʻzining rasmiy veb-saytida ham joylashtiriladigan rasmiy axborotnomasida eʼlon qilinadi. Talabnoma beruvchining xohishiga koʻra guvohnoma pochta aloqasi orqali koʻrsatilgan manzilga yuborilishi mumkin. 110. Qonunning 4-moddasiga asosan Oʻzbekiston Respublikasi hududida tovar belgisiga huquqiy muhofaza Oʻzbekiston Respublikasining xalqaro shartnomalariga muvofiq ravishda taqdim etiladi. 111. Belgilarni xalqaro roʻyxatdan oʻtkazish toʻgʻrisidagi Madrid bitimiga doir Bayonnomaning (keyingi oʻrinlarda — Xalqaro bayonnoma) 3(4)-moddasiga muvofiq Butunjahon intellektual mulk tashkiloti Xalqaro byurosidan (keyingi oʻrinlarda — Byuro) kelgan Xalqaro bayonnomaga asosan tovar belgisini roʻyxatdan oʻtkazish (keyingi oʻrinlarda — xalqaro roʻyxatdan oʻtkazish) toʻgʻrisidagi xabarnoma, shu jumladan, xalqaro roʻyxatdan oʻtkazish natijasida yuzaga keladigan muhofazaning Oʻzbekiston Respublikasiga taalluqli ekanligi toʻgʻrisida Xalqaro bayonnomaning 3ter-moddasida nazarda tutilgan ariza bilan bogʻliq holda kelib tushgan Byuroning xabarnomasi xalqaro roʻyxatdan oʻtkazilgan tovar belgisini davlat ekspertizasidan oʻtkazish uchun asos boʻladi. 112. Byuroning xabarnomalarida keltirilgan xalqaro roʻyxatdan oʻtkazilgan tovar belgilari Qonunning 3-moddasi birinchi qismi va 10-moddasiga (10-moddasi birinchi qismining 14-bandi bundan mustasno) muvofiqligi tekshiriladi. 113. Xalqaro roʻyxatdan oʻtkazilgan tovar belgisi belgilangan qoidalarga mos kelganda, unga Oʻzbekiston Respublikasi hududida huquqiy muhofaza taqdim etiladi. 114. Xalqaro roʻyxatdan oʻtkazilgan tovar belgisi belgilangan talablarga mos kelmaganda, Xalqaro bayonnomaning 5-moddasiga muvofiq Byuroga Oʻzbekiston Respublikasi hududida unga huquqiy muhofaza taqdim etishning dastlabki rad etilishi toʻgʻrisidagi xabarnoma (keyingi oʻrinlarda — dastlabki raddiya) rad etish sabablari koʻrsatilgan holda yuboriladi. Xalqaro roʻyxatdan oʻtkazish egasi olti oy ichida dastlabki raddiyada keltirilgan sabablar boʻyicha oʻz mulohazalarini taqdim etishga haqli ekanligi keltiriladi. 115. Xalqaro roʻyxatdan oʻtkazish egasi dastlabki raddiyada keltirilgan sabablar boʻyicha oʻz dalillarini belgilangan muddatda taqdim etganda, Byuroga ularni koʻrib chiqish natijalari haqida xabarnoma yuboriladi. 116. Xalqaro roʻyxatdan oʻtkazish egasi dastlabki raddiyada keltirilgan sabablar boʻyicha oʻz dalillarini belgilangan muddatda taqdim etmaganda, Byuroga dastlabki raddiyani tasdiqlash haqida xabarnoma (uzil-kesil raddiya) yuboriladi. 117. Qonunning 8-moddasiga asosan Oʻzbekiston Respublikasining shartnomasiga binoan avval muhofaza qilingan va belgilarni xalqaro roʻyxatdan oʻtkazish haqidagi maʼlumotlarning Byuro olib boradigan reyestridan chiqarilgan tovar belgisini roʻyxatdan oʻtkazish haqidagi talabnoma vakolatli organga avval ushbu belgini xalqaro roʻyxatdan oʻtkazish egasi boʻlgan shaxs tomonidan topshiriladi. 118. Tovar belgisini roʻyxatdan oʻtkazish uchun talabnoma topshirish sanasi va tovar belgisining ustuvorligi sanasi xalqaro roʻyxatdan oʻtkazish sanasi hamda xalqaro roʻyxatdan oʻtkazish ustuvorligi sanasi boʻyicha quyidagi shartlarga rioya qilinganda, belgilanadi: talabnoma xalqaro roʻyxatdan oʻtkazish belgilarni xalqaro roʻyxatdan oʻtkazish haqidagi maʼlumotlarning Byuro olib boradigan reyestridan chiqarilgan sanadan boshlab uch oy mobaynida topshirilganda; tovar belgisini roʻyxatdan oʻtkazish soʻralayotgan tovarlar roʻyxati Oʻzbekiston Respublikasiga nisbatan xalqaro roʻyxatdan oʻtkazish amal qilgan tovarlar roʻyxatiga muvofiq kelganda; talabnoma Qonunning 9-moddasi va mazkur Reglamentda nazarda tutilgan talablarga binoan rasmiylashtirilganda. 119. Talabnomani koʻrib chiqishga qabul qilinganligi toʻgʻrisidagi qaror qabul qilingan kundan boshlab bir oy mobaynida uning mazkur Reglamentning 118-bandida koʻrsatilgan shartlarga rioya qilinganligi tekshiriladi. 120. Koʻrsatilgan shartlarga rioya qilinganda, xalqaro roʻyxatdan oʻtkazish sanasi yoki xalqaro roʻyxatdan oʻtkazish ustuvorligi sanasi boʻyicha talabnoma topshirilgan sana va tovar belgisining ustuvorligi belgilanadi hamda tovar belgisini roʻyxatdan oʻtkazish haqida qaror qabul qilinadi. 121. Mazkur Reglamentning 118-bandida koʻrsatilgan shartlarga rioya qilinmaganda, talabnoma beruvchiga ekspertiza soʻrovnomasi yuboriladi. 122. Talabnoma beruvchi belgilangan muddatda ekspertiza soʻrovnomasida koʻrsatilgan hujjatlarni taqdim etganda, mazkur Reglamentning 120-bandiga muvofiq talabnomani koʻrib chiqish davom etadi. 123. Talabnoma beruvchi soʻralgan hujjatlarni belgilangan muddatda taqdim etmaganda, talabnoma topshirish sanasi va tovar belgisi ustuvorligi mazkur Reglamentning 76-bandiga muvofiq belgilanadi. Talabnomani keyinchalik koʻrib chiqish ushbu Reglament 59 — 104-bandlariga muvofiq amalga oshiriladi. 124. Qonunning 13-moddasiga muvofiq ekspertiza soʻrovnomasiga talabnoma beruvchi tomonidan javob uch oy ichida taqdim etiladi. Ushbu muddat ichida soʻralgan materiallarni taqdim etish imkoniyati boʻlmaganda, talabnoma beruvchining iltimosnomasiga koʻra javob berish olti oydan oshmagan muddatga uzaytirilishi mumkin. Muddatni uzaytirish toʻgʻrisidagi iltimosnoma taqdim etilganda, belgilangan miqdorda patent boji toʻlanadi. Mazkur bandda nazarda tutilgan shartlarga rioya etilganda, muddat uzaytiriladi va bu haqda xabarnoma yuboriladi. 125. Talabnoma beruvchiga davlat ekspertizasi soʻrovnomasi yuborilganda, tegishli ekspertiza muddati toʻxtatib turiladi. 126. Davlat ekspertizasi soʻrovnomasiga belgilangan muddatda javob kelib tushmaganda, yoki toʻliq javob berilmaganda, yoxud javobni topshirish muddatini uzaytirish haqida iltimosnoma taqdim etilmaganda, talabnoma chaqirib olingan deb hisoblanib, talabnoma boʻyicha ish yuritish toʻxtatiladi va bu haqda talabnoma beruvchiga xabarnoma yuboriladi, ushbu Reglament 73-bandining ikkinchi xatboshisi bundan mustasno. 127. Davlat ekspertizasi soʻrovnomasiga javob xatini taqdim etishning oʻtkazib yuborilgan muddatlari talabnoma beruvchining iltimosnomasiga koʻra tiklanishi mumkin. Iltimosnoma talabnoma chaqirib olingan sanadan boshlab ikki oy ichida topshiriladi. Iltimosnoma bilan birgalikda ekspertiza soʻrovnomasiga toʻliq javob xati yoki ushbu materiallarni yuborish muddatlarini uzaytirish haqidagi iltimosnoma taqdim etiladi va belgilangan miqdorda patent boji toʻlanadi. Iltimosnomani koʻrib chiqish natijalari boʻyicha uch ish kuni ichida xabarnoma yuboriladi. 128. Soʻrovnoma, xabarnoma, davlat ekspertizasi qarorlari va tovar belgisiga beriladigan guvohnoma QR-kod (matrik shtrixli kodli) qoʻyish bilan tasdiqlanib yuboriladi. 129. Mazkur Reglament talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. Bosqichlar Subyektlar Tadbirlar Bajarish muddatlari 1-bosqich Talabnoma beruvchi Davlat xizmatidan foydalanish uchun vakolatli organning axborot tizimi yoki YIDXP orqali yoxud pochta aloqasi boʻyicha talabnoma topshiradi. Oʻz xohishiga koʻra 2-bosqich Talabnoma beruvchi Talabnoma topshirish uchun patent boji toʻlovini amalga oshiradi. 3 oy davomida 3-bosqich Vakolatli organ 1. Talabnomani qabul qiladi. 2. Talabnomaning qayd raqami va kelib tushgan sanasi koʻrsatilgan xabarnomani tegishli ravishda vakolatli organning axborot tizimi yoki YIDXP orqali talabnoma beruvchiga yuboradi. Patent boji toʻlanganidan soʻng avtomatik tarzda 4-bosqich “Intellektual mulk markazi” davlat muassasasi 1. Talabnomaning rasmiy ekspertizasini amalga oshiradi. 2. Rasmiy ekspertiza natijasi boʻyicha talabnoma koʻrib chiqish uchun qabul qilinganligi toʻgʻrisidagi qarorni talabnoma beruvchiga yuboradi. Talabnoma kelib tushgan sanadan boshlab 30 kun davomida 5-bosqich “Intellektual mulk markazi” davlat muassasasi 1. Talabnomaning ekspertizasini amalga oshiradi. 2. Ekspertiza natijasi boʻyicha tovar belgisini roʻyxatdan oʻtkazish toʻgʻrisidagi qarorni talabnoma beruvchiga yuboradi. Talabnoma kelib tushgan sanadan boshlab 6 oydan soʻng va 7 oydan oshmagan (ekspertizani tezkor tartibda oʻtkazishda talabnomani koʻrib chiqishga qabul qilinganligi toʻgʻrisidagi qaror sanasidan boshlab 1 oy) muddatda 6-bosqich Talabnoma beruvchi Tovar belgisini roʻyxatdan oʻtkazish, muhofaza hujjatini berish, eʼlon qilish va muhofaza hujjatining amal qilish muddati uchun patent bojini toʻlaydi. Roʻyxatdan oʻtkazish toʻgʻrisidagi qaror joʻnatilgan sanadan boshlab 3 oy davomida 7-bosqich Vakolatli organ Tovar belgisini roʻyxatdan oʻtkazadi va muhofaza hujjatini beradi. Patent boji toʻliq toʻlanganda avtomatik tarzda. (111) Roʻyxatdan oʻtkazish raqami (151) Roʻyxatdan oʻtkazish sanasi (181) Roʻyxatdan oʻtkazilgan belgining amal qilish muddatining tugashi (210) Talabnomaning qayd raqami (220) Talabnomaning kelib tushgan sanasi (230) Belgilangan ustuvorlik sanasi (310) Birinchi topshirilgan talabnomaning qayd raqami (320) Birinchi topshirilgan talabnomaning kelib tushgan sanasi (330) Birinchi talabnoma topshirilgan mamlakat kodi (400) Rasmiy axborotnoma raqami (731) Talabnoma beruvchi (732) Tovar belgisi egasining nomi (ismi), mamlakat kodi va manzili (740) Vakil (750) Yozishmalar uchun manzil (510) Belgilarni roʻyxatdan oʻtkazish uchun TXXT sinflari (511) Tovarlar va xizmatlar roʻyxati (526) Tovar belgisining muhofaza qilinmaydigan elementi (540) Talabnomada koʻrsatilgan belgining tasviri (550) Belgi turiga taalluqli koʻrsatmalar (551) Jamoaviy belgi ekanligiga koʻrsatma (554) Uch oʻlchamli (hajmli) belgi ekanligiga koʻrsatma (555) Golografik belgi ekanligiga koʻrsatma (556) Ovozli belgi ekanligiga koʻrsatma (557) Hidli belgi ekanligiga koʻrsatma (561) Belgi yoki uning qismlarining transliteratsiyasi (562) Belgi yoki belgi elementlarining tarjimasi (571) Talabnoma topshirilayotgan belgining tavsifi (591) Talabnomada keltirilgan belgining ranglari